
Tájékoztató a fűtési szezonra

Minden évben több halálesetet okoz a szén-monoxid-mérgezés illetve a füstmérgezés, ami pedig megelőzhető a fűtőberendezések, kémények **rendszeres karbantartásával**, **ellenőriztetésével**, valamint **szén-monoxid-érzékelő** és **füstérzékelő felszerelésével**. Fontos, hogy az érzékelők működését rendszeresen ellenőrizzük, a szükséges karbantartásokat (elemcsere, tisztítás) elvégezzük.

**Ma már a hazai háztartások nagyobb részében van szén-monoxid-érzékelő, a tapasztalatok azt mutatják, hogy ezeken a helyeken kevesebben sérülnek meg. Ahhoz, hogy a lakástüzek esetében is csökkenteni lehessen a sérülések számát, minél több otthonban lenne célszerű füstérzékelőt elhelyezni, hiszen egy időben jelző készülék emberéleteket és anyagi javakat menthet meg.**



**Az alábbi tanácsok figyelembevételével mind a kéménytüzek, mind a szén-monoxid mérgezések elkerülhetőek:**

* A fűtőeszköz és a kémény kialakítását és karbantartását bízzák szakemberre, a házilag barkácsolt berendezések életveszélyesek lehetnek.
* Évente legalább egyszer mindenki ellenőriztesse a fűtőeszközét. A lerakódott por és szennyeződés nemcsak rontja a fűtés hatékonyságát, hanem balesetekhez is vezethet.
* A családi házakba a kéményseprő nem megy automatikusan, az állampolgár által foglalt időpontban végzi el az ingyenes ellenőrzést és tisztítást. A [**http://kemenysepres.katasztrofavedelem.hu/ugyfelszolgalat**](http://kemenysepres.katasztrofavedelem.hu/ugyfelszolgalat) **linken lehet időpontot foglalni. Ha valaki a telefonos ügyintézést választja, hívja a 1818-as telefonszámot, majd a 9-es és az 1-es nyomógomb benyomásával eléri a kéményseprőipari ügyfélszolgálatot.**
* A szén-monoxid-mérgezések elkerülése érdekében gondoskodjanak a **lakás megfelelő szellőzéséről**. Az új, jól szigetelő ajtókba és ablakokba szereltessenek **résszellőzőt**. A szén-monoxid akkor alakul ki, ha a nyílt égésterű fűtőeszköz elhasználja a szoba levegőjét az égéshez, és nem biztosított a levegő-utánpótlás.
* Egy **megfelelően működő fűtőeszköz is bármikor meghibásodhat**, ezért tanácsos egy jó minőségű szén-monoxid-érzékelőt beszerezni. **A nem megfelelő érzékelők életveszélyesek**, mert hamis biztonságérzetet keltenek, és korántsem biztos, hogy időben jeleznek.

|  |
| --- |
| **Az alábbi linken található érzékelők megbuktak az ellenőrzéseken, ne használja őket!** <http://www.katasztrofavedelem.hu/letoltes/piacfelugyelet/Nem_megfelelo_CO-erzekelok_20170803.pdf> |
| **Az alábbi linken található érzékelők megfelelő biztonságot nyújtanak:** <http://www.katasztrofavedelem.hu/letoltes/piacfelugyelet/Megfelelo_CO-erzekelok_20170803.pdf> |

* Ne fűtsenek háztartási hulladékkal, lakkozott, festett vagy nedves fával, mert ezek amellett, hogy mérgező gázokat bocsátanak ki, fokozzák a kéményben a kátrány és a korom lerakódását. Az ilyen lerakódások miatt leszűkül a kémény belseje, ami miatt visszaáramolhat a füst a házba.



* Ha valaki csak két hétig háztartási hulladékkal fűt, annyi korom és kátrány rakódik le a kéményben és a fűtőeszközben, mint normál fűtőanyag használata esetén egy teljes fűtési szezonban.
* A **kémény belső falára lerakódott vastag korom- és kátrányréteg** a fűtés hatására izzani kezd és akár **meg is gyulladhat**, ami **lakástűzhöz vezethet**. Minden ötödik lakástűz a kéményben keletkezik.